Document ID: /roh_data/filtered/fineweb-2-filterrobots_roh.jsonl.gz/21065

Mamma, bab, Seba, Julia, Max e tat èn ils Websters – «ina famiglia sturna tut normala». E perquai èn els er confruntads en l’internet cun in u l’auter privel ch’ins faschess meglier d’evitar. Bun ch’ils Websters crodan per nus en las traplas ed ans mussan uschia co evitar quellas…
Ch’igl ha lieu actualmain ina revoluziun digitala, cumparegliabla en sia muntada be cun la derasaziun da la stampa dal temp da Gutenberg – quai bain nagin che vuless metter en dumonda. Ma dapertut là nua che s’avran novas portas e sa porschan novas pussaivladads da far gudogn, sa preschentan er quels che vulan far maldiever dals novs meds, che vulan engianar e sa patrunar da documents u dals daners dad auters…
Damai che computer, smartphone ed internet penetreschan en uschè vastas parts da nossa sfera privata, sa tracti qua d’ina tematica che pertutga tuts e tut, dal teenager fin al tat, dals gamers a l’online banking, da la fotografia, sur l’e-mail fin a las medias socialas. E damai che tut è anc relativamain nov e nunexperimentà èsi magari er lev da cugliunar quel u l’auter ch’agescha savens da buna fai.
Las instanzas publicas èn conscientas ch’i basegna qua ina protecziun dal consument e dal burgais. E che questa tematica seriusa e sitga sa lascha er intermediar a moda ludica e divertenta mussa bain nagina publicaziun meglier che las ‹Istorgias da l’internet›. I sa tracta dal resultat d’in partenadi insolit da divers posts da la Confederaziun e dals chantuns. Cun istorgias en furma da comic duai vegnir rinforzada la segirezza e la confidenza da la populaziun en l’utilisaziun da las tecnologias d’infurmaziun e communicaziun odiernas.
L’emprima versiun da la broschura datescha dal 2010. Gia il 2015 è cumparida ina versiun extendida e dissegnada dal tuttafatg da nov. En quella fan ils commembers da la famiglia dals Websters l’experientscha dals rampigns e craps da stgarpitsch dad internet, smartphone & co. Ed els dian da sasezs:
«Nus essan sincers, sch’i sa tracta da l’internet. Pertge che là essan nus preschents sco bleras autras famiglias – ed er sco blers canagls, tschuffatschs ed autras figuras fustgas. Prendai perquai serius nossas istorgias. Per che vossas excursiuns en l’internet n’hajan betg consequenzas negativas per voss spiert u per vossa bursa!»
Ils temas che vegnan tractads sa laschan resumar suandantamain:
- Permetta l’access ad infurmaziuns privatas (p.ex. sin facebook) mo ad amis.
- Sajas precaut, sche ti discuteschas cun ina persuna, ma sche ti n’enconuschas betg anc sia vaira identitad.
- Controllescha avant mintga download ch’il purschider saja segir.
- Tschertas fotografias na duess’ins betg publitgar en las medias socialas: las circumstanzas da vita sa midan, las fotografias restan dentant per adina en las raits socialas.
- Na trametta mai tes pled-clav per e-mail, er sche ti has l’impressiun ch’ina interpresa da confidenza t’haja dumandà da far quai.
- Ta drizza ad ina persuna da tia confidenza u ad in post spezialisà, sche ti es pertutgà da cybermobing (davart questa tematica cf. era qua).
- Controllescha – per tia segirezza – adina la url da la pagina d’internet e ses possessurs (da vesair en l’impressum). Legia conscienziusamain las cundiziuns generalas da fatschenta, avant che ti empostas insatge, en spezial sch’i n’è betg la pagina d’internet dal vendider uffizial.
- Na cundivida betg tia vita intima cun persunas estras. Na trametta mai fotografias u videos indecents da tai ad ina persuna che ti has gist pir emprendì ad enconuscher en l’internet, er sche ti crais d’avair scuntrà l’amur da tia vita.
- En spezial en l’internet datti offertas ch’èn memia bellas per esser vairas. Sajas precauta u precaut, sche ti vuls cumprar in artitgel da marca per in pretsch fitg favuraivel.
- En forums online, nua ch’ils utilisaders èn per regla anonims, ta participescha a discussiuns mo, sche quests forums correspundan a tia vegliadetgna. Dovra adina in pseudonim che n’ha da far nagut cun tes vair num.
- Controllescha (tar gieus) avant l’installaziun, sch’igl exista mo in’app cun cumpras integradas. Ta decida uschiglio plitgunsch per in’app che custa insatge al cumenzament, ma che metta a disposiziun tut las funcziuns. A la fin è quai per tai savens pli bunmartgà.
- Ozendi barattan persunas inamuradas pli e pli savens fotografias e videos privats (da sai bluts u indecents) sin via electronica. Displaschaivlamain na duran betg tut las relaziuns d’amur en perpeten – cuntrari a las datas publitgadas en l’internet, sche quellas na vegnan betg stizzadas.
- Gioga mo durant in tschert temp davant il monitur e prenda temp per autras activitads. Igl è meglier da giugar en gruppas e betg sulet davant il computer u davant la consola da gieus. Fa activitads corporalas e guarda da mangiar, da baiver e da durmir avunda, per che betg ti na sajas a la fin ‹game over›.
- En l’internet chattas ti cussegls medicinals e schizunt medischinas ‹miraculusas› per survegnir musculs pli gronds u per far dietas. Savens sa tracti dentant da cugliunarias. Plinavant poi esser ch’ils medicaments n’èn betg permess en Svizra, e per tals scumonds datti probablamain buns motivs.
|Indicaziuns bibliograficas

Autur(a): Confederaziun svizra
Titel: Istorgias da l’internet
Onn da publicaziun: 2010/2015
Dumber da segns: 36 000
Links
Versiun online
Broschura 2015 Preschentaziun, part 1 part 2
Broschura 2010 Preschentaziun